Foto: FAH



RUŽA Tomašić jutros je u HRT-ovoj emisiji Dobro jutro Hrvatska izjavila je da bi "požar mogao biti i turistička atrakcija, budući da neki turisti prvi put vide kanader".



"Noć je bila užasna, vatra je bila jako blizu i da se vjetar okrenuo, ne znam kako bi spasili Brnu. Neki su turisti otišli odmah, neki su ostali ali se žale na dim i veliku količinu pepela koja je jučer padala. A čujte, to je jedna ekstra atrakcija", rekla je Tomašić.



"Ima ljudi koji nikada nisu vidjeli kanader, ali ni ovakve požare. Recimo moja sestra, koja živi u Australiji, nije dosad vidjela ovakav požar i ovo joj je bilo posebno zastrašujuće, osobito kada smo prolazili između Brne i Smokvice. Bio je to čitav plameni put, bez prekida, to je doista bilo užasno za gledati", dodala je Tomašić.



Ruža Tomašić inače ima obiteljsku kuću u požarom okruženoj Brni, a prema objavama na Facebooku vatra je uništila njen obiteljski maslinik, posađen nakon posljednjeg velikog požara 1998. godine.



"Naravno, priskočili smo vatrogascima u pomoć, većina ovih kuća nije osigurana, to su jedine kuće koje ljudi imaju i naravno da se lavovski borimo i pomažemo, da napravimo sve što treba da pobijedimo ovu pošast", rekla je Tomašić.

Tekst se nastavlja ispod oglasa

Tomašić: Vlada bi trebala razmišljati unaprijed



"Da smo imali nekakav brod koji bi s mora mogao gasiti požar, tu u Brni ne bi uopće bilo problema. Ne smijemo čekati da se dogodi problem, mislim da je ova situacija Vladi sada za razmišljanje. Jedan takav brod bi nam jako dobro došao", rekla je Tomašić za RTL, dodajući da su Hrvati najsložniji kada je najteže.



Ovih dana tako su i mještani pogođenih naselja zajedničkim snagama gasili požar, ali i pomagali vatrogascima noseći im hranu i vodu.



"Sad se sjećamo kako je u Slavoniji bilo u Rajevu selu i Račinovcima, kada su ljudi gubili svoje domove. Sada se to isto može dogoditi ljudima iz Smokvice i Brne", izjavila je sinoć Tomašić.